**Тілеуберген БАЯЗИТОВ,** Солтүстік Қазақстан мемлекеттік университетінің доценті, ауыл шаруашылығы ғылымдарының кандидаты.

Оңтайлы шешуге жол ашады

Президентіміз биылғы Жолдауында ел күткен, көпшіліктің ойындағысын айтты десе де болады. Он бағыттың астарында мемлекетіміздің дамуының, халықтың әл-ауқаты артуының, жалпы тіршілігіміздің жақсаруының көп түйінді мәселелері қозғалған. Бұл Жолдау біздің алғы күндеріміздің бағдаршысы, саяси мәні зор құжат деп білемін.

Мен өзім ұзақ жыл еңбек етіп жүрген ауыл шаруашылығы саласына қатысты мәселелерге көбірек назар аудардым. Президент “Аграрлық саясат еңбек өнімділігін түбегейлі арттыруға және өңделген өнімнің экспортын ұлғайтуға бағытталуы керек”, – деген тұжырымды алға тартты. Сондай-ақ, шикізатты қайта өңдеуді қамтамасыз етіп, әлемдік нарықтарға жоғары сапалы дайын өніммен шығуымыз қажеттігін міндет етіп қойды.

Бүгінгі күннің маңызды міндеттерінің бірі – ауыл шаруашылығы субъектілерінің кооператив түрінде жұмыс істеуіне жан-жақты қолдау көрсету керек деген ой тағы да осы Жолдауда атап көрсетілді. Өйткені, ұсақ шаруа қожалықтары мемлекет тарапынан берілетін демеуқаржыларға, басқа да көмектерге өз бетімен қол жеткізбейді. Оны ала алмаған соң шаруасы әрі қарай дами бермейді. Ал кооперативке бірігу көп мәселелерді оңтайлы шешуге жол ашады.

Мен Солтүстік Қазақстан мемлекеттік университетінің доценті ретінде диқандардың, малсақ жандардың арасында жиі боламын. Елбасы Жолдауында айтылған осы міндеттерді халық арасында кеңінен түсіндіруді, оны өмірге енгізу жолында өз үлесімді қосуды парызым деп білемін. Біздің ауыл шаруашылығы кафедрасы агроном, зоотехник, орманшы мамандарын даярлау үшін өңіріміздің белді агроқұрылымдарымен тығыз байланыс орнатқан. Студенттер “Петерфельд-Агро”, “Арқалық” жауапкершілігі шектеулі серіктестіктерінде, “Леонов” шаруа қожалығында, Солтүстік Қазақстан егіншілік және мал шаруашылығы ғылыми-зерттеу институтында, Бескөл құс фабрикасында тағылымдамадан өтіп, өз мамандықтарына машықтанады. Ауыл шаруашылығы мамандығына оқитын студенттерді ғылымға баулу да жақсы жолға қойылған.

Біздің кафедраның жетекшілік жасауымен Ауыл шаруашылығы министрлігінің Дүниежүзілік банкпен бірлесіп, мал шаруашылығын дамыту жұмыстарына жариялаған байқауында өңіріміздің бірнеше агроқұрылымы 60 миллион теңгенің грантын ұтып алды. Ал Солтүстік Қазақстан мемлекеттік университеті осындай гранттың нәтижесінде жылыжай мен зертхана салды. Бүгіндері кафедра ғалымдары “Арқалық” ЖШС-мен бірлесіп ешкі өсіру жобасын қолға алған. Ешкі ерекше күтімді талап етпейді, оның сүтінің адам ағзасына пайдалы екенін ғылым бұрыннан дәлелдеген. Ешкі жылына 1,5 мың литрге дейін сүт береді, бұл – ауылдың кейбір сиырларынан кем емес көрсеткіш.

Ауыл шаруашылығы мамандығына оқитын студенттерді ғылымға баулу да жақсы жолға қойылған. Мәселен, Асылхан Айсарин республикалық ғылыми жобалар конкурсында екінші орын алды. Қазір ол Тимирязев ауданындағы бір шаруашылықта зоотехник болып істейді. Ресейдің көрші өңірлеріндегі, еліміздегі жоғары оқу орындары ғалымдарының, студенттерінің қатысуымен халықаралық ғылыми-тәжірибелік конференциялар, байқаулар өткізу игі дәстүрге айналған. Осындай жұмыстардың нәтижесінде және мамандарға деген сұраныстың артуына байланысты Солтүстік Қазақстан мемлекеттік университетінің ректоры Серік Мәуленовтің шешімімен біздің жоғары оқу орнында алдағы оқу жылында ауыл шаруашылығы факультеті ашылмақ. Қазір бұл бағытта ұйымдастыру жұмыстары жүргізіліп жатыр.

Жалпы агроөнеркәсіп кешеніне жасалып отырған бетбұрыс еліміздің экономикасын одан әрі нығайтуға, саланың әлеуетін арттыруға мүмкіндік береді деп ойлаймын. Ең бастысы, 2018 жылы мемлекетімізде атқарылатын маңызды істер нақты атап айтылды. Елбасымыз он негізгі мәселеге назарымызды аударды. Мен жоғары оқу орнының оқытушысы және ғылым адамы ретінде бұл бағдарламалық құжатты ойға тоқи отырып, оқып шықтым.

Жолдаудағы білім беру сапасын көтеру, оны жетілдіру бағытындағы нақты шаралар көңіл аударады. Ұстаздарға құрмет лебі айқын сезіледі. Білім беру саласын экономиканың жеке тармағы ретінде қарау туралы ұсыныс көңілге қонады. Жоғары оқу орындарына білім беру бағдарламаларын жасауға көбірек құқық беру заман талабына сай келеді деп білеміз. Ал оқытушыларды қайта даярлықтан өткізу, жоғары оқу орындарына шетелдік менеджерлерді тарту – біздің білімге ұмтылған жастарымыз үшін жасалып жатқан қамқорлық, келер күннің қамын ойлау деп ұғындық.

Еліміздің ауыл шаруашылығы саласына қолдау шаралары агроөнеркәсіп кешенін дамытудың 2017-2021 жылдарға арналған мемлекеттік бағдарламасында нақты көрсетілген. Цифрлы технологиялар алдында қабылданған жоспарларға жаңа мүмкіндіктер тудыра отырып, бұрын өте консервативті болып көрінетін салаға да заманауи серпін береді. Еліміздің Президенті Нұрсұлтан Назарбаев Қазақстан халқына арнаған Жолдауында ел алдына қойылған мәселелер туралы айтқанда, агроөнеркәсіп кешеніне қатысты “серпіліс” динамикалық терминін қолданғаны кездейсоқ емес. Елбасы “ақылды технологиялар” – бұл агроөнеркәсіп кешенін дамытуда серпіліс жасау үшін мүмкіндік”, – деп санайды. “Шикізатты қайта өңдеуді қамтамасыз етіп, әлемдік нарықтарға жоғары сапалы дайын өніммен шығуымыз қажет. Бұл мәселені шешуге барлық аграрлық кешеннің түбегейлі бет бұруы маңызды”, – деп атап көрсетті Мемлекет басшысы.

Бұл – ауыл шаруашылығы өндірісінің әрбір сегментінде аграрлық ғылымды дамытуды, жаңа технологияларды трансферттеуді және оларды отандық жағдайға бейімдеуді, “ақылды технологиялар” арқылы өнімділікті бірнеше есе арттыруды білдіретін кешенді мәселе. “Ақылды технологиялар” – аясы тар мақсат емес, практикада сауатты, шебер қолдануға болатын тиімді құрал. Яғни, Жолдауда қойылған мақсаттарға жетуге жол ашылады. Мемлекет басшысының идеясы – экономиканы цифрландыруға көшу және пәнаралық инновациялық орталықтар құру біздің қызметіміздің бағдарлары болып табылады.

Ең маңыздысы, ол Мемлекет басшысының Жолдауында айтылған инновациялық технологияларды қолдану, басқаруды жетілдіру бағытындағы біздің қозғалысымыз болып табылады. Президент өз назарын агробизнестің ғылыми құрамына аударған. Менің ойымша, көптеген қазақстандық аграршылар үшін Мемлекет басшысының Жолдауындағы агроөнеркәсіп кешенінің мақсаттары мен міндеттері туралы тұжырымдар нақты нұсқауға айналды деуге болады.

**// Солтүстік Қазақстан. - 2018. - 17 ақпан**